Говорићу вам користећи језик...
јер могу.
Ово је једна од чаробних способности коју ми, људи, поседујемо.
Можемо да пренесемо веома компликоване мисли једни другима.
Управо сада стварам звукове својим устима док издишем ваздух.
Стварам тонове, звиждуке и издахе,
а они производе вибрације у ваздуху.
Те ваздушне вибрације путују до вас,
ударају ваше бубне опне,
а потом ваш мозак преузима те вибрације са бубних опни
и претвара их у мисли.
Надам се.
(Смех)
Надам се да се то догађа.
Због ове способности ми, људи, можемо да преносимо своје идеје
далеко кроз простор и време.
Можемо да преносимо знање између мозгова.
Могу да вам убацим бизарну нову идеју у главу управо сада.
Могу да кажем:
„Замислите медузу како плеше валцер у библиотеци
док размишља о квантној механици.“
(Смех)
Ако је све у вашем животу до сада било релативно нормално,
вероватно раније нисте имали ту идеју.
(Смех)
Али, сада сам вас приморала да мислите о њој, користећи језик.
Наравно да не постоји само један језик на свету -
око 7 000 језика се говори широм света.
Сви језици се међусобно разликују на многе начине.
Неки језици имају другачије гласове,
различите речи
и, такође, различите структуре -
различите структуре су веома важне.
То намеће питање
да ли језик који говоримо обликује начин на који мислимо.
Видите, ово је прастаро питање.
Људи су се одувек бавили овим питањем.
Шарлеман, свети римски император, је рекао:
„Говорити други језик значи имати другу душу.“
Снажна изјава да језик обликује стварност.
Међутим, са друге стране, Шекспирова Јулија каже:
„Име није ништа. Оно што називамо ружом, слатко би мирисало и са другим именом.“
Па, ово сугерише да језик можда не обликује стварност.
Ове расправе се воде хиљадама година.
Али, донедавно нису постајали подаци да нам помогну да одлучимо шта је тачно.
Недавно смо у мојој и другим лабораторијама широм света
почели да испитујемо
и сада заиста имамо научне податке да пресудимо по овом питању.
Допустите ми да вам дам неке од својих омиљених примера.
Почећу са примером из домородачке заједнице у Аустралији
са којом сам имала прилику да радим.
Ово је народ Кук Тајор.
Живе у Помпурау на крајњем западу Кејп Јорка.
Занимљиво је да народ Кук Тајор
у свом језику не користи речи као што су „лево“ и „десно“,
а уместо тога, све се исказује у основним странама света:
север, југ, исток и запад.
Када кажем све, заиста мислим све.
Рекли бисте нешто налик овоме:
„Ох, мрав је на твојој југозападној нози.“
Или: „Помери своју шољу мало на северо-североисток.“
У ствари, начин на који се каже „здраво“ на језику Кук Тајора је:
„Куда идеш?“
Одговор треба да буде:
„Далеко на северо-североисток. А ти?“
Замислите да, док шетате током дана,
свакој особи коју поздравите
морате да предате извештај о томе у ког смеру идете.
(Смех)
Међутим, то би вам помогло да се веома брзо оријентишете, зар не?
Јер буквално не бисте могли да стигнете даље од „здраво“
ако не знате у ком смеру идете.
У ствари, људи који говоре језике налик овом оријентишу се веома добро.
Оријентишу се боље него што смо мислили да људи могу.
Мислили смо да су људи гори од осталих створења
због неког биолошког разлога:
„Ох, немамо магнете у кљуновима или крљуштима.“
Не.
Ако вас ваш језик и култура науче, можете то заиста да радите.
Постоје људи широм света који се веома добро оријентишу.
Да бисмо се сложили
колико је ово другачије од начина на који ми то радимо,
желим да затворите очи на тренутак
и уперите прст у правцу југоистока.
(Смех)
Држите очи затворене. Уперите прст.
Добро, можете отворити очи.
Видим да упирете тамо, тамо, тамо, тамо, тамо...
Ни ја не знам у ком је смеру.
(Смех)
Нисте ми пуно помогли.
(Смех)
Рецимо само да прецизност у овој просторији није сјајна.
Ово је велика разлика у когнитивној способности
у различитим језицима.
Једна група, веома угледна група као што сте ви,
не зна где је која страна света,
али у другој групи
бих могла питати петогодишњака и он би знао.
(Смех)
Постоје и велике разлике у томе како људи размишљају о времену.
Овде имам фотографије свог деке у различитим раздобљима.
Ако питам особу која говори енглески да организује време,
можда ће их послагати овако - са лева на десно.
Ово је у вези са смером у којем пишемо.
Да говорите хебрејски или арапски,
можда бисте их послагали у супротном смеру -
са десна на лево.
Међутим, како би народ Кук Тајор,
домородачка група о којој сам причала, то урадио?
Они не користе речи као што су „лево“ и „десно“.
Помоћи ћу вам.
Када смо их поставили да седе окренути ка југу,
организовали су време са лева на десно.
Када смо их поставили да седе окренути ка северу,
организовали су време са десна на лево.
Када смо их поставили да седе окренути ка истоку,
време је послагано ка телу.
Који је шаблон?
Од истока ка западу, зар не?
За њих се, у ствари, време уопште не доводи у везу са телом,
већ са околином.
За мене, ако сам окренута овако, онда време пролази овуда,
а ако сам окренута овако, онда време пролази овуда.
Окренута сам овако, а време пролази овуда.
Веома сам егоцентична да натерам смер времена да ме прати
сваки пут када се окренем.
За Кук Тајоре време је у вези са околином.
Ово је веома различит начин да се размишља о времену.
Ево га још један веома мудар људски трик.
Претпоставимо да вас питам колико овде има пингвина.
Кладим се да знам како сте решили тај проблем ако сте га решили.
Урадили сте: „Један, два, три, четири, пет, шест, седам, осам.“
Избројали сте их.
Сваком сте доделили број,
а последњи број који сте рекли означава колико их има.
Ово је мали трик који сте научили као деца.
Научите листу бројева и како да је користите.
Мали лингвистички трик.
Неки језици не раде то тако
јер неки језици немају одређене речи за бројеве.
Постоје језици који немају реч као што је „седам“
или „осам“.
У ствари, људи који говоре ове језике не броје
и имају потешкоће око одређивања тачног броја нечега.
Тако, на пример, ако вас замолим да повежете овај број пингвина
са истим бројем патака,
могли бисте то урадити тако што ћете бројати.
Али људи који немају тај лингвистички трик не могу то да ураде.
Језици се разликују и по томе како раздвајају спектар боја -
визуелни свет.
Неки језици имају пуно речи за боје,
неки имају само две речи: „светло“ и „тамно“.
Језици се разликују и по томе где стављају границе између боја.
Тако, на пример, у енглеском постоји реч за плаву боју
за све боје које видите на екрану,
али на руском не постоји одређена реч.
Уместо тога, људи који говоре руски морају да направе разлику
између светлоплаве, „гулубој“, и тамноплаве, „сини“.
Стога Руси, у језику, имају ово животно искуство
разликовања ове две боје.
Када тестирамо способност људи да направе разлику између ових боја,
схватамо да су људи који говоре руски бржи када је ова језичка граница у питању.
Могу брже да примете разлику између светлоплаве и тамноплаве.
Када посматрате мозгове људи док гледају боје -
рецимо да имате боје које постепено прелазе из светлоплаве у тамноплаву -
мозгови људи који користе различите речи за светлоплаву и тамноплаву
имаће реакцију изненађења док се боје мењају од светлих ка тамним
налик овом: „Ох, дошло је до промене у врсти“,
док мозгови људи који говоре енглески, на пример,
који не праве ову разлику у врсти,
неће показати то изненађење јер није дошло до промене врсте.
Језици имају свакојаке зачкољице у структурама.
Ово је моја омиљена.
Многи језици имају граматички род;
свакој именици се додели род, често мушки или женски.
Сви ови родови се разликују у језицима.
Тако је, на пример, „сунце“ женског рода у немачком, али мушког рода у шпанском,
а са „месецом“ је супротно.
Да ли ово, у ствари, може да има последице по то како људи размишљају?
Да ли људи који говоре немачки гледају на сунце као нешто женственије,
а на месец као нешто мужевније?
У ствари, испоставља се да је то тако.
Ако замолите људе који говоре немачки и шпански да, на пример, опишу мост
као што је овај овде -
„мост“ је женског граматичког рода у немачком,
мушког граматичког рода у шпанском -
вероватније је да ће људи који говоре немачки рећи
да су мостови „лепи“, „елегантни“
и користити стереотипично женствене речи.
Вероватније је да ће људи који говоре шпански рећи
да су „јаки“ или „дугачки“ -
користећи ове мужевне речи.
(Смех)
Језици се разликују и по томе како описују догађаје, зар не?
Узмемо догађај налик овом - незгоду.
На енглеском је у реду да се каже: „Сломио је вазу.“
На језику као што је шпански
вероватније је да ћете рећи: „Ваза је сломљена“
или „Ваза се сломила.“
Ако је незгода, нећете рећи да је неко то урадио.
На енглеском, сасвим чудно, можете чак рећи и:
„Сломила сам руку.“
Видите, у многим језицима
не бисте могли користити такву структуру, осим ако нисте лудак
и ако нисте тражили прилику да сломите руку
(Смех)
и успели у томе.
Ако је незгода, користићете другачију структуру.
Видите, ово има последице.
Људи који говоре различите језике обраћаће пажњу на другачије ствари
у зависности од тога шта њихов језик обично захтева од њих да ураде.
Покажемо исту незгоду људима који говоре енглески и шпански,
а људи који говоре енглески запамтиће ко је крив
јер је на енглеском неопходно рећи: „Он је то урадио. Он је сломио вазу.“
Али, мање је вероватно да ће људи који говоре шпански запамтити ко је крив
ако је била незгода,
али је вероватније да ће запамтити да је била незгода.
Вероватније је да ће запамтити намеру.
Тако двоје људи посматра исти догађај,
види исти злочин,
али, на крају, запамте другачије ствари у вези са догађајем.
Ово, наравно, утиче на сведочење очевидаца.
Такође, утиче на кривицу и казну.
Ако узмемо људе који говоре енглески,
само вам покажем како неко ломи вазу
и кажем: „Он је сломио вазу“, а не: „Ваза се сломила“,
иако можете сами то видети,
одгледати видео,
одгледати видео злочина над вазом,
казнићете неког више,
кривићете неког више само ако сам рекла: „Он ју је сломио“,
а не: „Сломила се.“
Језик управља начином на који размишљамо о догађајима.
Видите, дала сам вам неколико примера
у вези са тим како језик може да обликује начин на који мислимо,
што чини на неколико начина.
Језик може да има велике утицаје,
као што смо видели са простором и временом,
када људи могу да их организују
на потпуно другачијим координатним системима.
Језици могу да имају и далекосежне последице -
то је оно што смо видели по питању бројева.
Ако имамо речи за бројање у нашем језику,
ако имамо речи за бројеве,
то отвара читав свет математике.
Ако не бројите, наравно да не можете да рачунате,
да радите ништа од ствари
које би биле неопходне да се направи оваква просторија
или да се уради овај пренос, зар не?
Овај мали трик са речима за бројеве је први корак
у цело когнитивно царство.
Језици могу имати и веома ране последице
као што смо видели по питању боја.
Ово су веома једноставне, основне, перцептивне одлуке.
Стално доносимо хиљаде одлука,
а ипак, језик се уплиће
и меша чак и у ове малецке перцептивне одлуке које доносимо.
Језик може имати свеобухватне утицаје.
Пример са граматичким родом је можда мало смешан,
али, у исто време, граматички род се односи на све именице.
То значи да језик може да обликује како размишљамо
о било чему што можемо именовати именицом.
То је пуно тога.
И на крају сам вам дала пример како језик може да обликује ствари
које су од личне важности за нас -
идеје као кривица и казна или сећања очевидаца.
Ово су важне ствари у нашој свакодневници.
Лепота језичке разноврсности лежи у томе да нам открива
колико је генијалан и прилагодљив људски ум.
Људски умови нису изумели један когнитивни универзум, већ 7 000;
постоји 7 000 језика широм света.
Можемо створити још многе -
језици су, наравно, живе ствари,
ствари које можемо усавршити и променити да их прилагодимо својим потребама.
Трагично је то да стално губимо толико много те језичке разноликости.
Губимо отприлике један језика недељно,
а по неким проценама
половима светских језика ће нестати у наредних сто година.
Још горе вести су да је управо сада
скоро све што знамо о људском уму и мозгу
обично засновано на истраживањима америчких студената који говоре енглески.
То искључује скоро све људе, зар не?
Оно што знамо о људском мозгу је заправо невероватно ограничено и пристрасно,
а наша наука мора бити боља.
Желим да са вама поделим ову идеју на крају.
Рекла сам вам како људи који говоре различите језике другачије размишљају,
али, наравно, не ради се о томе како други људи размишљају.
Ради се о томе како ви размишљате.
Ради се о томе како језик који ви говорите обликује начин на који ви размишљате.
То вам даје прилику да се запитате:
„Зашто размишљам на начин на који размишљам?“
„Како бих могао размишљати другачије?“
Али и: „Какве мисли желим да створим?“
Хвала пуно.
(Аплауз)